
Personene i Magdalenas døtre:

Solveig – har flyttet til Bergen for å arbeide i Paulines kjolebutikk

Gudrun – er lærerinne på barneskolen i Askøy

Eline – går på sykepleien i Bergen

Pauline – venninne av jentenes mor Magdalena og mor til Carl

Wilhelm – har begynt å studere

Sander – Solveigs far og Magdalenas mann

Magdalena – jentenes mor og gift med Sander

Magnhild – syerske i kjolebutikken og mor til Knut Håkon

Peder – Sanders nevø, arbeider og bor sammen med

Sander og familien hans

Åsmund – skolekamerat av Solveig

Asbjørn – onkelen til Jens og mannen Gudrun er glad i

Søren – en sjarmerende danske som ikke snakker helt sant

Rolf Magne – Elines venn




Slik sluttet forrige bok:

Da det banker på døren nede, strømmer gleden gjennom henne. Det er nok Asbjørn som kommer alt nå.

Hun venter ham ikke før senere, men er klar for å møte ham med en gang. Han kan aldri komme for tidlig.

Hun løper så fort ned trappen at det er like før hun snubler, og hun åpner døren med et stort smil. Men smilet slokner straks.

Overrasket stirrer hun på ham som står der.

Det er ikke Asbjørn. Det er vesle Jens.

Han stirrer på henne med vilt blikk, skjelver og ser vettskremt ut. Han har løpt så fort at han ikke har pust igjen, og står der og hiver etter pusten.

– Men kva er det som er skjedd, Jens? spør hun rolig og vil ha ham med inn. Gutten virker jo helt forstyrret.

Men Jens rister på hodet. – Det har skjedd ei ulykke, sier han høyt.

– Det er Asbjørn, hikster han.

Gudrun ser på den skjelvende gutten fremfor seg. Skrekken står skrevet i det vesle ansiktet.

Det han sa, begynner å trenge inn til henne.

– Kva sa du at er skjedd? spør hun.

Hun kjenner at skrekken også har smittet over på henne.

– Det er Asbjørn! hulker gutten og kaster seg inn mot henne, og tårene hans renner.

– Traktoren velta, og Asbjørn kom under han.

Sjokket farer gjennom Gudrun der hun står, og hun hiver etter pusten. Asbjørn har vært utsatt for en ulykke.

Hun holder rundt den vettskremte gutten og prøver å forholde seg rolig. Det er ikke sikkert det er så ille som Jens tror.

Det kan ikke være så ille. Kjære Gud, la det ikke være alvorlig. – Kom inn no, Jens, og fortel kva som er skjedd, sier hun.

Og hun får gutten med inn og opp trappene til stua.

Han gråter så han hikster. – Eg er så redd, hulker han.

Gudrun må stålsette seg for at ikke redselen også skal bringe henne helt ut av likevekt.

– Fortel, Jens, sier hun igjen og får gutten ned i sofaen. Hun setter seg ved siden av ham og legger armen rundt ham.

– Kva er skjedd, og korleis er det med Asbjørn? spør hun.

Gutten ser opp på henne mens tårene triller.

– Traktoren velta i den bratte bakken, og så kom Asbjørn under han, og så låg han der berre.

– Er han skada? spør hun med skjelvende stemme. Det er så vidt stemmen bærer nå.

Jens nikker.

– Først var han ikkje vaken, han berre låg der. Besta fekk ringt etter doktor, og så kom doktoren og sende Asbjørn til sjukehuset.

Frykten lammer Gudrun der hun sitter.

– Men han lever? spør hun.

Jens nikker igjen.

– Han levde då dei for av stad med han, sier han med skjelvende stemme og stryker bort tårene.

– Besta sa at eg skulle springa bort til deg, og så spørja om eg kunne få vera her, sier han.

Gudrun lukker øynene. Hun må beholde selvkontrollen og ikke gi seg over til redselen. For guttens skyld må hun forholde seg rolig. Men rolig er hun slett ikke. Det er umulig.

Kan det være så ille at det står om livet til Asbjørn?

Herregud, hun skulle vært hos ham nå.

Hun ville ha dratt rett til sykehuset og vært der sammen med ham om hun kunne. Men moren hans er der, og hun har overlatt Jens til henne. Hennes jobb er å ta seg av gutten.

Skjelvende reiser hun seg.

Hun må holde seg i aktivitet for ikke å falle helt sammen. Hun får finne noe mat til gutten. Hun må roe ham, selv om hun selv slett ikke er rolig.

Hvordan skal hun få vite hvordan det går med Asbjørn? Hun kan da ikke bare være her og ikke vite noe som helst.

Plutselig husker hun at det er en telefon på det vesle rommet som brukes som både kontor og lager. Hun kan ringe og spørre.

Men hun innser at hun må vente. Asbjørn er vel knapt kommet frem til sykehuset ennå. Det tar nok sin tid før de kan si noe om hvor alvorlige skadene er.

Og moren hans vil kanskje komme innom på veien tilbake fra sykehuset. Hun må bare det.

– Trur du Asbjørn døyr? spør Jens plutselig.

Gudrun støkker til ved spørsmålet, men så husker hun at Jens mistet moren sin. Å miste onkelen også er nok hans største frykt.

– Vi får tru det går bra med han. På sjukehuset steller dei nok vel med han, sier hun.

Hun varmer melk og lager kakao til Jens, og også til seg selv. Er det ikke slik at kakao roer en når en er urolig? Hun mener moren sa det en gang.

Hun er merkelig skjelven da hun setter seg ned og rekker Jens et krus kakao.

Hun greier ikke å tenke på noe annet enn Asbjørn. Det må ha gått bra med ham. Noe annet er umulig å forestille seg.

Bare han får leve. Det er det viktigste av alt, så får det være som det vil ellers.

Hun må ta seg sammen for Jens sin skyld, og hun skyver tankene til side så godt hun kan og aktiviserer Jens med å spille ludo.

De er ikke særlig ivrige noen av dem der de sitter med terningen og brikkene, men det er viktig å ha noe å gjøre og noe å konsentrere seg om.

Jens faller stadig ut av spillet, og Gudrun merker at hun gjør det samme. Hele tiden er tankene på Asbjørn der. Hvordan er det med ham? Hvor skadet er han?

Og tanken som er umulig å slippe til, men som også ligger der bak: Hva om han ikke greier seg?

Et liv uten Asbjørn er utenkelig.

Han skulle jo bli med hjem til familien hennes, de skulle forlove seg og etter hvert gifte seg.

Hun må igjen skyve tankene til side og triller terningen og får en sekser.

– Sjå på det, sier hun og prøver å virke ivrig.

Han nikker alvorlig, så snur han seg bort. – Eg berre tenkjer på onkel, eg, sier han.

Og Gudrun legger en arm om ham. – Det gjer eg òg, men det kjem nok til å gå bra, sier hun.

Jens går bort til vinduet og ser ut.

– Trur du besta kjem hit når ho er tilbake ifrå sjukehuset? Ho ville følgja han, sier han.

Gudrun nikker.

– Ho kjem nok, men kanskje ikkje før veldig seint, eller kanskje i morgon. Det kan hende ho blir veranda på sjukehuset saman med Asbjørn i natt. Ho veit jo at du er her hos meg, sier hun.

Vesle Jens nikker. Så løfter han opp katten og legger ansiktet mot pelsen hans.

Jo, trøst kan noen hver trenge nå.

Gudrun lager til kveldsmat, og så er hun streng og sier at Jens må legge seg.

Han er først motvillig, men da hun sier at han må på skolen neste dag, godtar han det.

Hun setter seg hos ham og stryker ham over håret. Og han sovner, heldigvis.

Da først kan hun slippe frem sin egen frykt.

Hun ser Asbjørns gode ansikt foran seg. Ser smilet hans og varmen i øynene når han ser på henne.

Skal hun aldri mer få oppleve dette?

Hun må ikke slippe til slike tanker, men å ikke vite gjør henne nesten gal. Det kan ta lang tid før hun får beskjed om hvordan det går, og det er ikke til å holde ut.

Hvordan skal hun kunne møte elevene i morgen uten å vite hvordan det står til med Asbjørn? Hvordan skal hun kunne holde ut natten, full av frykt og usikkerhet som hun er?

Hun prøver å sette seg til med noe skolearbeid, men må gi seg. Det går ikke an å få tankene over på noe annet enn mannen hun er så inderlig glad i.

Hvor skadet er han? Har han smerter? Er han redd? Er han i det hele tatt våken?

Jens sa at han sov. Betyr det at han ikke var ved bevissthet, at han …

Nei, nei, nå må hun kutte ut denne grublingen. Hun må finne seg i å vente på beskjed.

Hun bretter sammen klærne til Jens, så går hun bort til vinduet og blir stående og bare stirre ut.

Hun kvepper til da hun ser billykter nede på veien, og en bil kjører opp bakken.

Det er drosjen. Det er Asbjørns fetter.

Med hamrende hjerte går hun ned trappene. Hun tar på seg den varme kåpen, for det som skal sies, må sies ute så de ikke vekker Jens. Han må få sove nå.

Hun merker at hun skjelver der hun står og ser at drosjen stopper på toppen av bakken.

Passasjerdøren går opp, og Asbjørns mor kommer ut.

Hun er blek og vakler litt der hun går mot Gudrun, som løper mot henne og griper henne i armen.

– Korleis er det med han? Korleis har han det?

Hun merker at hun nesten ikke får ordene frem. Frykten gjør at hun må tvinge seg til å puste roligere.

Døren til førersetet på drosjen går også opp, og Asbjørns fetter kommer ut og går bort til de to kvinnene som står der og ser på hverandre uten å si et ord.

Asbjørns fetter legger armen om skulderen til den gamle kvinnen. Han ser på Gudrun, og hun skjønner at han forstår hvor redd hun er både for hva som er skjedd, og for hva hun nå vil få vite.

Gudrun trekker pusten dypt, og hun slipper taket i armen til Asbjørns mor og tar hånden hennes isteden.

– Korleis er det med han? spør hun igjen med skjelvende stemme.

Asbjørns mor ser sliten ut, og hun klemmer hånden til Gudrun.

– Vi må vera sterke no, sier hun lavt.




2

Gudrun kjenner hvordan pulsen øker.

Hvorfor sier moren til Asbjørn det slik? Han er vel ikke død?

Hun merker at hun skjelver, og Asbjørns fetter ser nok at hun blekner.

– Det skal vel gå bra, sier han rolig.

Gudrun trekker pusten, så ser hun rett på Asbjørns mor. – Korleis er det med han? Du må seia det no, eg må få vita, sier hun.

Den gamle ser sliten ut.

– Han lever, men meir veit vi ikkje enno, sier hun med en stemme som knapt bærer.

Asbjørns fetter tar over.

– Asbjørn er stygt skada. Han ligg på operasjonsbordet no, og dei reknar med at han vil stå det over. Meir veit vi ikkje enno. Det såg stygt ut, men vi får berre ha trua, sier han.

Gudrun må støtte seg mot veggen.

Han lever. Asbjørn lever. Da får det være som det vil med alt annet. Det er det viktigste.

Asbjørns mor har rettet seg litt opp. – Det var så fælt å sjå han slik, den sterke guten min, sier hun stille.

Asbjørns fetter holder et godt grep om den gamle og smiler til henne. – Vi får ikkje ta sorgene på forskot. Det kan gå betre enn vi trur, sier han.

Han forteller så at han tok med seg Asbjørns mor i drosjen og kjørte etter ambulansen til sykehuset. De ble med over med fergen og inn på sykehuset, men der måtte de bare vente.

– Det var så fælt å sitja der og ikkje vita nokon ting, ikkje før dei fortalde at han blei operert, sier Asbjørns mor.

Stemmen hennes brister, så fortsetter hun: – Dei sa vi kan ta ein telefon utpå dagen i morgon og høyra korleis det går med han.

Asbjørns mor har tatt seg sammen nå. Hun har knyttet hendene og puster dypt.

– Ja, vi får falda hendene og be, sier hun.

Så ser hun på Gudrun. – Han Jens kan vel bli her til i morgon, det er best slik, sier hun. – Ja, vi kan ikkje vekkja han no, sier hun.

Asbjørns fetter tar den gamle med til drosjen og får henne inn i bilen. Så snur han seg mot Gudrun.

– Vi tenkte vi ville seia ifrå til deg før vi drog heim, men som du skjønar, er det ikke mykje vi veit enno. Det er berre å venta og få høyra etter kvart.

Men Asbjørn lever, tenker Gudrun. Det er alt hun greier å ta å inn nå. Asbjørn lever.

Hun kommer seg inn igjen i huset. Hun går opp trappene og bort til vesle Jens som ligger der og sover. Katten er krøpet tett inntil ham.

Gutten sover så fredelig.

Kunne hun bare selv få sove nå, men det kan hun ikke tenke seg vil skje.

Asbjørn ligger på operasjonsbordet. Han er hardt skadet. Men han lever. Det er det hun må holde fast i. Resten får de ta etter hvert.

Likevel må hun ha sovnet, for det er Jens som våkner først. Han står ved siden av henne og ser engstelig på henne.

– Trur du onkel lever? spør han.

Å ja, for Jens er ikke døden noe fjernt og ukjent. Minnene fra den gangen  moren hans døde for ikke så altfor lenge siden, er sikkert sterke. Han er nok redd for å miste flere.

– Onkel lever, sier hun.

Ansiktet hans lyser opp i et stort smil, da er han trygg. Var hun bare det selv også.

Hun kommer seg opp og får dratt på seg noen klær.

– Onkel blir nok på sjukehuset ei stund, men så kjem han heim att, sier hun.

Hun ser at gutten har roet seg etter at hun sa at onkelen lever. Hvor alvorlige skadene kan være, det tenker han ikke på. Slik er det å være barn. Hun ser på ham og bestemmer seg for at ikke noe av hennes frykt skal komme frem, verken overfor Jens eller andre. Hun skal lage frokost, og hun skal undervise som vanlig, og frykten og uroen som er inni henne, den skal hun skjule som best hun kan.

Vesle Jens spiser godt, og han leker med katten. Nå er hans bekymring over.

Slik er det gjerne for den som er barn. De lever i øyeblikket.

Hun får ham med ned til klasserommet, og han er fornøyd med at han er førstemann.

Jo, Gudrun får skoledagen til å gå. Men mange av aktivitetene kan elevene gjøre på egen hånd. Hun kjenner at hun ikke er helt til stede. I dag er hun ikke opptatt av hva som skjer i det andre klasserommet eller følger med de store elevene i friminuttene. Hun har nok med seg selv.

Nå er det kun Asbjørn som teller.

Hun følger vesle Jens hjem etter skoletid. Hun må høre om det er noe nytt om Asbjørn. Og Asbjørns mor tar imot henne i døren.

Det er som om den gamle er blitt eldre dette siste døgnet.

Hun smiler til vesle Jens og passer også på å ikke si noe som kan gjøre gutten urolig igjen. Hun finner på et ærend for å få ham ut, og så får hun Gudrun med inn på kjøkkenet.

– Eg har snakka med dei på sjukehuset no i dag, sier hun og griper hånden til Gudrun og holder den hardt.

– Asbjørn er operert, og då eg snakka med dei, var han akkurat i ferd med å vakna frå narkosen, men dei veit enno ikkje kor hardt skada han er. Dei kunne ikkje seia noko sikkert.

Hun har tårer i øynene.

– Han var stygt kvesta, så det er nok ikkje berre berre, sier hun lavt.

Gudrun kjenner seg svimmel.  – Vil han bli god igjen? spør hun skjelvende.

Moren hans nøler.

– Han vil vel kanskje aldri bli den han var, men vi kan ikkje anna enn å be og håpa. Han er då sta og stri nok, så han gir seg ikkje i første omgang, sier hun og ser på Gudrun.

– Kan du ha Jens hos deg på søndag? Eg vil så gjerne dra til sjukehuset igjen og sjå han med mine eigne augo, og få vita meir om korleis det er fatt, sier hun.

Gudrun kjenner skuffelsen svi. Hun ville da gjerne ha dratt dit selv. Hun hadde også tenkt å dra dit på søndag og være hos ham. Men det er vel naturlig at moren vil være den som drar dit først. Hun selv er bare kjæresten hans, og det er ikke så nært. Moren vet neppe at de har snakket om både forlovelse og bryllup.

Nå vil nok alt dette ligge langt der fremme.

– Sjølvsagt kan Jens vera hos meg, sier hun. Og hun tenker at hun må avlyse timen med Pål.

I det samme kommer Jens ramlende inn døren. Han har noe han vil fortelle.

Det blir ikke rom for mer prat nå, og mer er det vel heller ikke å si foreløpig.

Gudrun gjør seg klar til å dra hjem. Hun avtaler med Jens at han skal være hos henne søndag, og gutten jubler uten å ta innover seg grunnen til at bestemoren vil være borte.

Gudrun går sakte hjemover. Det ligger en mørk klump i henne.

Hvor ille er det egentlig med Asbjørn?

Og så kjenner hun på sårheten over at hun ikke får være der hos ham. På hverdagene er det jo arbeidet hennes, men søndag kunne hun ha besøkt ham.

Hun lengter så intenst etter å få se ham, få stryke ham over kinnet og si hvor glad hun er i ham.

Hun skulle ha sagt til moren hans at hun ville dra selv, at en annen fikk ta seg av Jens. Hvorfor kan ikke kona til Asbjørns fetter ha ham? Det måtte da kunne gå. Og så bare sa hun at det var greit at Jens ble hos henne. Hun tenkte ikke kjapt nok, det gikk så fort.

Hun angrer så det svir, men kan ikke få seg til å gå tilbake på det. Men hun skal dra til Asbjørn så snart muligheten er der.

Det er da bare to uker til påske.

Og så slår det henne at moren venter henne hjem til påske, sammen med Asbjørn.

Hun må skrive til moren og fortelle at de ikke kommer. Hun selv drar heller ikke nå. Hun vil være sammen med Asbjørn samme hvordan det er fatt med ham, om han er på sykehuset eller hjemme. Å få være sammen med ham hele påsken skal ingen få ta fra henne.

Hun går opp bakken mot skolehuset. Et øyeblikk stopper hun og lukker øynene. Hun greier ikke å slappe av. Ennå vet hun ikke hvor alvorlig det er med Asbjørn. Ennå vet hun ikke hvor skadet han er. Men han er mannen i hennes liv, og hun skal stå ved hans side samme hva. Kjærligheten deres skal overvinne alt, det bare vet hun.

Døren i butikken går opp, og Solveig ser opp fra kjolen hun retter på.

Hun som kommer inn døren, er som en stormvind. Bratt i nakken og med sammenbitt munn strener hun rett mot Pauline.

Det er Wilhelms mor.

Pauline smiler mot henne og rekker hånden frem. – Så du er tilbake fra det store utland, sier hun.

Wilhelms mor smiler ikke tilbake. Med stram munn lar hun blikket sveipe forbi Solveig før hun igjen ser på Pauline.

– Nå går det mot vår, så garderoben må fornyes, sier hun.

Pauline nikker.

– Ja, slik er det. Med våren kommer begivenheter.

Wilhelms mor har ikke svart på Paulines spørsmål om utlandet. Hun bare går mot bordet med de nyeste motebladene.

– Nå har jeg sett de siste motene ute i verden, sier hun med stor arroganse, og det virker som om hun mener at Paulines kjolebutikk er en liten, landsens landhandel.

Pauline viser ikke noen reaksjon på det som nok er ment som en fornærmelse. Hun legger i stedet et nytt moteblad i hendene til Wilhelms mor, og hun setter seg aller nådigst ned og begynner å bla i magasinet.

Solveig flykter inn på syrommet til Magnhild.

– Hun er tilbake, sier hun lavt.

Magnhild ser opp.

– Wilhelms mor er her, tilbake fra de store motehusene ute i verden, sier Solveig syrlig.

Magnhild ler lavt.

– Ja, vi får skjerpa oss, vi som er frå denne avkroken. Men det ser ikkje verre ut enn at vi er gode nok til å sy kjolar til ho.

Magnhild har et smil i munnviken der hun tråkler videre på en fald.

Solveig dumper ned på en stol og skal til å spørre om det kanskje er noe arbeid hun kan hjelpe til med, da døren inn til syrommet fyker opp.

Wilhelms mor står der og ser ut som en furie da hun setter blikket i Magnhild.

Magnhild har blitt alvorlig og ser på kvinnen som står i døråpningen med Pauline bak seg. En Pauline med et uttrykk i ansiktet som viser hvor oppgitt hun er.

Wilhelms mor retter en pekefinger mot Magnhild og kommer enda et skritt lenger inn i rommet.

Solveig har reist seg og stiller seg ved siden av Magnhild.

Hva i all verden er dette?

Pauline prøver å lokke Wilhelms mor med ut av rommet, men kvinnen rikker seg ikke.

– Du, hveser hun og peker igjen på Magnhild.

Hun kommer enda et skritt lenger inn i syrommet og skummer av raseri. – Du, sier hun igjen.

Stemmen er så skarp at den kunne ha kuttet glass.

